Maya Lestari G.F.

Maya Lestari G. F. laia di Padang Panjang pado 18 Agustus 1980. Inyo manyalasaian sikola dasarnyo di SD Kompi Senapan C Kabupaten 50 Kota. Satamaik SD, inyo malanjuikan sikolanyo ka SMPN 1Kecamatan Harau. Sudah tu, inyo manamaikan sikola manangah atehnyo di SMAN 1Kecamatan Harau, Kabupaten 50 Kota. Inyo kudian pindah ka Padang dek malanjuikan sikolanyo ka Diploma Sekretaris, AIM Padang. Sudah tu, inyo manaruihan sikola S1-nyo di Jurusan Jurnalistik, IAIN Imam Bondjol Padang.

Maya Lestari G.F mulai manulih sajak taun 1999. Inyo mulai manulih cerpen jo novel. Salain manulih carito fiksi, bini Abel Tasman ko manulih artikel pulo jo buku carito untuak anak-anak. Salain manulih, Maya pernah karajo jadi redaktur suplemen remaja Pmails, Harian Padang Ekspres (Jawa Pos Grup). Kini inyo jadi anggota Forum Lingkar Pena (PLP). Salain tu, inyo juo maaja anak-anak jo urang gadang caro-caro manulih nan rancak. Maya jadi salah surang nan mambuek Kelas Kreatif Indonesia Sumatra Barat. Kelas Kreatif Indonesia (KKI) tu adolah organisasi nan indak maambiak labo. Organisasi ko mauruih bidang nan mangambangan literasi di anak-anak SD di Sumatra Barat, bakarajo samo jo Perpustakaan Provinsi Sumbar, Dinas Pendidikan Kota Padang, Harian Rakyat Sumbar, dan Harian Umum Haluan.

Maya juo maaja di homeschooling. Inyo mamimpin redaksi Majalah Glosaria nan ditabikan dek Pustaka Daerah Sumatra Barat. Salain tu, inyo juo jadi salah surang nan mambuek Festival Sastra Online. Inyo juo jadi koordinator di Grup Kobimo. Grup Kobimo ko adolah sikola manulih online anan satiok ari maadoan kelaih kreatif. Banyak panulih nan alah tanamo masuak ka grup ko. Maya aktif maaja di kelaih cartio anak jo urang mudo. Dalam satu wawancara jo Anggi Septianto dari Alinea TV, bini Abel Tasman ko mancaritoan awal cintonyo jo raso katertarikannyo dalam manulih. Inyo maraso dari kaduo urang tuonyolah raso cintonyo ka dunia tulih manulih bamulo. Waktu ketek, apaknyo acok mandongeng. Apaknyo acok juo mambalian buku carito untuak Maya ketek. Keluarga apaknyo juo manjadi urang nan baperan dalam mambantuak raso cinto Maya ka dunia tulih manulih. Satiok kali batandang ka rumah, Pak Wo jo Mak Wonyo acok mambaoan buku-buku,antah itu buku carito buku fiksi atau non fiksi. Dari buku-buku itulah Maya baraja manulih.

Masih dalam wawancara jo Anggi Septianto dari Alinea TV, panarimo Anugerah Literasi dari Gubernur Sumatra Barat ko mangecekan raso manulih jadi bagian dari jiwanyo. Itulah satu-satunyo hal nan indak dapek inyo lupoan dalam iduiknyo. Ianyo dapek jadi apo sajo, tapi inyo indak kan dapek maninggan dunia tulih manulih. Hiburannyo iyo di dunia tulih manulih tu. Bilo inyo maraso susah, inyo ka manulih. Sudah tu raso susah di atinyo pasti ilang. Maya acok mambayangan kok suatu ari inyo indak dapek lai manulih, inyo indak dapek mambayangan apo nan katajadi. Lambek-lambek inyo mungkin ka mati. Jiwanyo sarupo daun nan dimakan ulek. Indak barono lai. Mamisahan dunia tulih manulih jo dirinyo saroman mamisahan kulik dari dagiang di badannyo. Dek karano biaso manulih, inyo indak dapek mambayangan kok suatu ari inyo baranti manulih karano manulih adoalh jiwanyo. Tapi, kok itu tajadi, inyo mungkin ka jadi urang nan bagiat di seni kriya. Inyo ka manulih buku tantang dunia kriya, industri kreatif, buku-buku praktik seni kriya, atau nan sarupo itu. Ujuang-ujuangnyo manulih juo.
Panyuko Gabriel Garcia Marquez dan Neil Gaiman ko biaso manulih carito fiksi atau non fiksi. Topik nan diangkeknyo pun cukuik baragam. Kok manulih novel, topiknyo mangenai psikologi remaja jo silek. Kok manulih non fiksi, topik nan diangkeknyo biasanyo mangenai politik, pendidikan, jo sains. Maya suko bana jo dunia sains. Inyo baniaik suatu maso inyo ka manulih novel nan batemakan sains tu.

Maya maidolaan babarapo panulih Indonesia, sarupo Seno Gumira Ajidarma, Goenawan Mohammad, Damhuri Muhammad, Kuntowijoyo, jo Emha Ainun Nadjib. Inyo kagum ka panulih nan alah punyo ‘sidik jari’ surang sahinggo katiko mambaco karyanyo awak dapek tau itu karyanyo walau indak ado namo di situ tasurek. Buliah dikatoan, Maya tau bana jo karya-karya idolanyo tu walau indak ado namo panulihyno di situ. Maya nio jadi sarupo tu. Inyo nio jadi panulih nan punyo sidik jari pulo. Inyo sadar raso itu indak mudah untuak didapekannyo. Inyo musri banyak mambaco, mambukak wawasannyo, barandah ati untuak baraja, taruih manulih. Hal tu lah nan mambuek urang jadi matang dalam manulih.

Rajuakan